钦定古今图书集成/方舆汇编/职方典/第1124卷 > 《黄鹤楼赋》〈有序〉田汝耔
## 钦定古今图书集成/方舆汇编/职方典/第1124卷 > 《黄鹤楼赋》〈有序〉田汝耔

“自莅夏口，三易星霜，登楼数矣。乃今辛巳之秋，何为漫兴？其以时物更变，旅客值逢，能不感激切意。君子处世，宜乘时建立，识退藏以永终誉。岂真可以觊觎神仙之术哉？” 《辞》曰：

“抚天运之斡旋兮，时序忽玆高秋。白云纷其旖旎兮，
余适升此危楼。闻昔人之超昇兮，骑黄鹤而浮游。夫
羽翼其不可见兮，道踪迹于蓬丘。猗欤美哉！飞甍峥
嵘兮，突刺乎穷霄。启棂轩兮，横光射夫斗牛。”浑沦崔
嵬兮，含化工之机括。方圆盘郁兮，象天地之区周。凭
临恣览覰兮，中惝恍而绸缪。神营营其陨越兮，魂黯
黯而弥留。披纷沨沓兮，泻洞庭之逸波。俄而汹涌澎
湃兮，朝江汉之奔流。信夫秋之为气也，萧瑟兮，草木
摇落而变衰。燕翩翩其辞归兮，蝉寂寂而无声；雁雝
雝而南游兮，鶤鸡啁唽而悲鸣。此宋玉之遗音，而协
余之衷情。忆隙驹之言迈兮，胡朝华之难挹。对物情
之仿佛兮，良怵惕而于邑。念人生之有涯兮，孰长年
之能执？时飘忽其不再兮，老荏苒而将及。顾世俗之
肮脏兮，恬辟谷以绝粒。思至人于寂寞兮，抱元精于
嘘吸。内展转以旁求兮，辨真元于黑白。倏假寐以夷
犹兮，遇灵修于九陌。指子岁之故庐兮，造叔伟之攸
宅。理余发于抹栉兮，浴余体于兰汤。陟玉台之嶙峋
兮，排阗履而履上。方朝太乙于九重兮，睹绰约于中
央。质要渺以委蛇兮，复降至于扶桑。驾青龙之蜿蜒
兮，建苍螭之文旗。揭干旄之晶晶兮，下蕤绥其陆离。
承轻焱之清纷兮，洒零雨之垂云。谒东皇以来歆兮，
疑若授余以纶词。扣炎帝于正阳兮，骖鸾鹤以骋骛。
服朱雀以腾骧兮，骈𬴂𬴂以按度。赖前驱之捷径兮，
曰“余惛懵其始悟。”计岐贰之相投兮，却中道而反顾。
来翩翩以迅速兮，恐白日之云暮。树金茎以为盖兮，
采蕙荃以为裾。饮《兑》泽而濲沦阴兮，余将诣少昊之
所居。蓐收位而宰阍兮，霜霰敛，邪气除。诹《吉良》而用
庚辛兮，享祀具，礼容舒。左熊罴守关兮，右白虎蹲当
间。中怀怆《悢戒》悚息兮，似踧踖而踌蹰。大道砥平如
矢直兮，皇步跼蹐而沬趄。斯须定静知止极兮，始安
宁而容与。抚光景之逍遥，迓元冥于中庭。文昌为余
先驱兮，元武为余扬灵。遍多方以竟礼兮，言旋归而
嬉娱。顷警觉以惺发兮，依然身在乎故都。吁嗟神仙
住何所兮，吾不知其渺茫。彼人道之罔修兮，又奚为
乎荒唐。黄河澄清兮，岂曰寻常。庆云迭见兮其世之
祯祥。北辰奠位兮列星共向，辅弼当道兮欃枪灭光。
缪纠解纷兮纲维斯张，污浊潜消兮涟漪清扬。夫往
者其不可追兮，来者吾可以自强。凤凰鸣于高冈兮，
感梧桐于朝阳。菊违时而弗竞兮，是以何贵乎才良。
策驽骀之偃蹇兮，齐骐骥于康庄。勇信迈以长征兮，
毋邅迍而沮丧。维夙兴以夜寐兮，竭馀力之方刚。念
生鞠之罔极兮，扬休烈之辉光。守狷介以廉洁兮，历
九死而不忘。保贞一以永缔兮，虽经百折以无妨。功
成名立而身退兮，余将跨黄鹤而高扬。